መንግስት የቡና ምርት በሀገሪቱ ኢኮኖሚ እድገት ላይ እያበረከተ ያለውን የላቀ አስተዋጽኦ አጠናክሮ ለማስቀጠል ትኩረት መስጠቱ ተገለፀ
 – በሀገሪቱ የግብርና ምርት የውጭ ምንዛሪ ገቢ አቅምን ይበልጥ ለማጠናከር በተያዘው አቅጣጫ ቅድሚያ ከተሰጣቸው ምርቶች ቡና ዋንኛው መሆኑን በምክትል ጠቅላይ ሚኒስትር ማዕረግ የሲቪል ሰርቢስና መልካም አስተዳደር ሚኒስትር አቶ ሙክታር ከድር ገለፁ።በግብርና ሚኒስቴር፤ በኦሮሚያ ግብርና ቢሮና በጅማ ዞን አስተዳደር ትብብር በሀገር አቀፍ ደረጃ ለመጀመሪያ ጊዜ በኦሮሚያ ደረጃ ደግሞ ለአራተኛ ጊዜ ቡናችን ለህዳሴያችን በሚል መርህ የቡና ቀን በአል ከትናንት ጀምሮ ለሁለት ቀናት በጅማና አጋሮ ከተሞች እየተከበረ ነው ።በሀገር አቀፍ ደረጃ የሚከበረውን የቡና ቀን በአል ምክንያት በማድረግ በጅማ ዩኒቨርሲቲ በተዘጋጀ የፓናል ውይይት ላይ ሚኒስትሩ አቶ ሙክታር ከድር እንዳስገነዘቡት መንግስት ለግብርናው ዘርፍ በሰጠው ልዩ ትኩረት የግብርና መር ኢንዱስትሪ ስትራቴጂ ቀርጾ ስራ ላይ በመዋሉ ዘርፉ ሀገሪቱ ባለፉት አስር አመታት ላስመዘገበችው ተከታታይ የኢኮኖሚ እድገት ግንባር ቀደም ሚና አበርክቷል።በሴክተሩ በየጊዜው እየታየ ያለውን እድገት ወደ ላቀ ደረጃ ለማድረስና ዘርፉ የኢንዱስትሪ እድገት ለማፋጠን ለተቀመጠው አቅጣጫ ድርሻውን በሚገባ እንዲወጣ ለማስቻል ቀጣይነት ያላቸው ስራዎች በመከናወን ላይ መሆኑን ተናግረዋል።መንግስት በቀጣይም የቡና ልማቱ እንዲጠናከርና የቡና መገኛ የሆነችው ሀገራችን በጣእሙና በዝርያው እጅግ ተወዳጅ ከሆነው የቡና ልማት በላቀ ደረጃ ተጠቃሚ እንድትሆን ለማስቻል ጠንከሮ በመሰራት ላይ እንደሚገኝ ገልፀዋል።በቡና ምርት የተሰማራው አርሶ አደር በዘመናዊ ቴክኖሎጂ በመደገፍ ምርቱን በጥራትና በብዛት አምርቶ ለገበያ እንዲያቀርብ ከማድረግ በተጨማሪ ለቡና ልማት መዋል በሚችሉ መሬቶች ላይ የቡና ልማት በማስፋፋትና ምርቱን በከፍተኛ ሁኔታ ማሳደግ ትኩረት ሊሰጣቸው የሚገቡ ስራዎች መሆናቸውን ገልፀዋል። ምንጭ፣ ኢዜአ